РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/326-14

30. октобар 2014. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА КОСОВО И МЕТОХИЈУ

САЗВАНЕ ЗА 27. ОКТОБАР 2014. ГОДИНЕ А ОДРЖАНЕ 28. ОКТОБРА 2014. ГОДИНЕ

Седница је првобитно сазвана за 27. октобар 2014. године, али због немогућности усклађивања термина позваних учесника на седницу, померена је за 28. октобар 2014. године.

Седница је почела у 11,10 часова.

Седници су присуствовали чланови Одбора: Милован Дрецун, Горан Богдановић, Момир Стојановић, Миодраг Линта, Миљана Николић, Владета Костић, Зоран Јозић, Ненад Митровић, Звонимир Стевић, Борислав Стефановић, Мирољуб Станковић, Мирослав Маркићевић и Александар Чотрић.

Седници Одбора су присуствовали заменици одсутних чланова Одбора: Душан Ступар (члан недостаје) и Ивана Динић (члан Синиша Максимовић).

Седници Одбора нису присуствовали чланови Одбора: Александар Јаблановић и Ђорђе Косанић, ни њихови заменици.

Поред чланова Одбора седници су присуствовали и народни посланици: Зоран Бабић, проф. др Марко Атлагић и Дејан Раденковић.

Седници су присуствовали и Марко Ђурић, директор Канцеларије за Косово и Метохију, Душан Козарев, заменик директора Канцеларије, Иван Јакшић и Дамјан Јовић саветници директора Канцеларије и Жељко Јовић, заменик саветника директора Канцеларије.

Седници су из Министарства унутрашњих послова присуствовали: Зоран Алимпић, начелник Управе полиције, Миленко Божовић, командант Жандармерије и Славиша Арсенијевић, начелник координационе Управе за Косово и Метохију.

Из Министрства одбране, седници Одбора је присуствовала Биљана Бабић, секретар Министарства одбране.

Такође, седници су присуствовали и Васа Јелић, начелник Косовско-митровачког управног округа, Јовица Будурић, начелник Призренског управног округа, Срђан Митровић, начелник Косовско поморавског управног округа, Винка Радосављевић, начелник Пећког управног округа и Срђан Петковић, начелник Косовског управног округа.

Седници су присуствовали градоначелници општина у Аутономној покрајини Косово и Метохија: Бранимир Стојановић - Грачаница, Драган Николић – Патреш, Пасијане, Срећко Спасић – Клокот, Градимир Микић – Ранилуг, Светислав Ивановић – Ново Брдо, Братислав Николић – Штрпце, Стеван Вуловић – Зубин Поток.

Такође, седници Одбора су присуствовали и посланици «Српске листе» у косовској скупштини и то: Милка Вулетић, Милена Милићевић, Славко Симић, Бојан Митић, Велимир Ракић, Јелена Бонтић, Јасмина Живковић и Саша Милосављевић.

Седници је присуствовао и Александар Радовановић, главни правни саветник Српске православне цркве.

Седници Одбора су уредно позвани да присуствују, али су обавестили да нису у могућности да присуствују и узму чешће у раду: Габриеле Меуци, шеф Мисије ЕУЛЕКС-а на Косову, Фарид Зариф, Мисија УНМИК-а на Косову и амбасадор Жан Клод Шлумбергер, Мисија ОЕБС-а на Косову.

Пре преласка на утврђивање предложеног дневног реда, председник је обавестио да је седницу Одбора првобитно сазвао за 27. октобар 2014. године али је одложио дан почетка седнице за 28. октобар 2014. године, па сходно члану 86. став 4. Пословника Народне скупштине образложио је да је такав поступак урадио због усклађивања термина позваних учесника на седницу Одбора.

На предлог председника Одбора, једногласно је (12 „за“) усвојен следећи:

Д н е в н и р е д

1. Информисање чланова Одбора о актуелној безбедносној ситуацији на АП Косово и Метохија, са посебним освртом на безбедност српског становништва;

2. Р а з н о.

Пре преласка на разматрање утврђеног дневног реда једногласно (12 „за“) и без примедаба усвојен је записник друге седнице Одбора, одржане 1. августа 2014. године.

Пре преласка на прву тачку утврђеног дневног реда, договорено је да Одбор ради у складу се временом за расправу из члана 75. Пословника Народне скупштине.

Прва тачка дневног реда – **Информисање чланова Одбора о актуелној безбедносној ситуацији на АП Косово и Метохија, са посебним освртом на безбедност српског становништва**

Уводне напомене изнели су: Марко Ђурић, директор Канцеларије за Косово и Метохију, Славиша Арсенијевић, начелник координационе Управе за Косово и Метохију и Биљана Бабић, секретар Министарстава одбране.

Такође, уводне напомене су изнели и начелници управних округа: Срђан Петковић, начелник Косовског управног округа, Срђан Митровић, начелник Косовско поморавског управног округа, Васа Јелић, начелник Косовско-митровачког управног округа, Винка Радосављевић, начелник Пећког управног округа, Јовица Будурић, начелник Призренског управни округ, као и градоначелници и председници општина: Бранимир Стојановић – Грачаница, Драган Николић – Патреш, Пасијане, Срећко Спасић – Клокот, Градимир Микић – Ранилуг, Светислав Ивановић – Ново Брдо, Братислав Николић – Штрпце и Јасмина Живковић, посланица «Српске листе» у косовској скупштини.

У дискусији су учествовали Милован Дрецун, Горан Богдановић, Момир Стојановић, Звонимир Стевић, Владета Костић, као и народни посланик Зоран Бабић.

Током дискусије изнета је похвала и задовољство припремом и организацијом седнице Одбора, уз изражено очекивање да ће бити чешће сличних заједничких активности, седница и састанака са начелницима управних округа, градоначелницима и председницима општина са Косова и Метохије, као и посланицима „Српске листе“ у косовској скупштини а све у циљу да се пошаље порука јединства, слоге и мира која би охрабрила српски и остали неалбански народ на Косову и Метохији и показала да Република Србија брине и води рачуна о народу у јужној српској покрајини. С тим у вези, предложено је да би било од значаја да се одрже заједничке седнице или састанци и по питањима образовања, здравства и других тема, где би се изашло са предлогом мера, као и да економско-социјална ситуација на простору Косова и Метохије је круцијална и важна и да је потребно да се више напора и активности посвети том питању.

У току дискусије чланови Одбора су изнели критике због недоласка на седницу представника међународне заједнице на Косову и Метохији, јер су тиме остали ускраћени на одговоре о актуелним дешавањима, инцидентима и безбедносној ситуацији на Косову и Метохији. С тим у вези, оцењено је да је потребно да Република Србија односно Влада заузме чвршћи став према међународној заједници, као и њеним представницима по питању безбедности и актуелних инцидената према српском и осталом неалбанском становиштву у јужној српској покрајини. Изражено је и негодовање због, још увек, неформирања извршне власти на Косову које, самим тим, повлачи и неформирање заједнице српских општина. Такође, изнета је и идеја да би било добро, у будућности, да споразум који би се евентуално постигао између посланика „Српске листе“ у косовској скупштини и косовске извршне и законодавне власти, буде пре свега разматран у Народној скупштини односно на Одбор за Косово и Метохију, како би се народни посланици упознали са њим, његовим условима, предностима и недостацима, а све у циљу очувања виталних државних и националних интереса на Косову и Метохији. Поједини чланови Одбора су изразили жаљење због чињенице да званичници Албаније се све чешће, у средствима јавног информисања али и на друге начине, појављују, директно или индиректо, у улози посредника или подпарола косовским институцијама што је директно и искључиво мешање у унутрашње ставри једне суверене државе. Током дискусије, сложили су се са предлогом да се, у наредном периоду, закаже састанак, са представницима међународне заједнице (КФОР, ЕУЛЕКС, УНМИК) на Косову и Метохији и посланицима „Српске листе“ у косовској скупштини, који би и били иницијатори састанака, а састанку би присуствовцали и народни посланици, чланови Одбора за Косово и Метохију, где би се заједнички утицало да међународна заједница, која и носи одговорност и има мандат, учини све што је у њеној моћи да заштити српску заједници, српски и неалбански живаљ на Косову и Метохији.

Након дискусије, на предлог председника, Одбор је, као резултат дискусије, једногласно усвојио следећи текст Предлога закључка поводом информисања чланова Одбора о актуелној безбедносној ситуацији на АП Косово и Метохија, са посебним освртом на безбедност српског становништва:

1. Одбор за Косово и Метохију констатује да је безбедност српског народа у АП Косово и Метохија константно незадовољавајућа, те да се у последње време значајно погоршава, што суштински угрожава опстанак српског народа и његова основна људска права и слободе.
2. Одбор оштро осуђује етнички мотивисане нападе на српски народ, његову имовину и православне светиње, који имају за циљ да насиљем застраше српско становништво и натерају га на исељавање а да прогнане Србе обесхрабре  да се врате у домове из којих су протерани. Таква ситуација је неприхватљива.
3. Одбор  пружа пуну подршку српском народу да остане да живи у миру и безбедности и опстане у АП Косово и Метохија.
4. Одбор позива међународну заједницу да учини све што је у њеној моћи, а од међународног присуства у АП Косово и Метохија: УНМИК, ОЕБС, ЕУ, КФОР, EULEX, очекује и тражи да без одлагања и у пуној мери створи услове за пуну и одрживу безбедност посебно угроженог српског народа, као и осталих неалбанаца на Косову и Метохији. То је најважнији задатак у мандату присутних међународних  мисија и мерило њиховог (не)успеха.
5. Одбор изражава жаљење што се позвани представници међународних мисија на Косову и Метохији, и поред уредних позива, нису одазвали да присуствују  седници Одбора на којој је разматрана актуелна безбедносна ситуација у АП Косово и Метохија. Такво понашање није конструктивно. Одбор изражава пуну спремност да у наредном периоду оствари пожељан ниво комуникације и сарадње са међународним мисијама у АП Косово и Метохија. Одбор је отворен и спреман за сарадњу.
6. Одбор позива привремене институције самоуправе на Косову и Метохији да без одлагања суштински, делима а не само вербално, повећају степен заштите српског народа и осталих неалбанаца на ниво који је неопходан да они живе безбедно и мирно, да се не понашају пристрасно и дискриминаторски према Србима и осталим неалбанцима када су они изложени насиљу, да учине све да се открију и казне починиоци етничких мотивисаног насиља и инцидената, уништавања, узурпације и отимања њихове имовине.
7. Одбор позива лидере албанске заједнице, на којима је највећа одговорност за стање у Покрајини, да свакодневно, јавно и недвосмислено шаљу поруке мира, суживота и поштовања Срба и осталих  неалбанаца, да учине све да се спречи етнички мотивисано насиље над Србима и осталим неалбанцима а починиоци тих недела ефикасно открију и процесуирају. Одбор очекује од албанских ледира да буду искрено посвећени изградњи мултиетничког, мултиконфесионалног демократског друштва у АП Косово и Метохија, у коме ће сви, без обзира на националност и вероисповест, живети  безбедно, у миру, толеранцији и међусобном поштовању. Одбор ће такво понашање албанских лидера поздравити и охрабрити. То је једини пут који води у просперитетну будућност.

Договорено је, да Служба Одбора, уз предходну сагласност председника, припреми коначан текст Предлога закључка о којем би се на наредној седници чланови Одбора изјаснили и усвојен закључак би се проследио представницима међународне заједнице на Косову и Метохији и представницима средстава јавног информисања.

Друга тачка дневног реда – **Р а з н о**

Председник Одбора најавио нову седницуна којој ће чланови Одбора бити информисани о расветљавању и процесуирању одговорних за злочине почињене на КиМ почев од 1998. године до данас, као и о сарадњи надлежних органа Републике Србије са ЕУЛЕX-ом.

На крају председник је најавио да ће након завршетка седнице Одбора, бити организована заједничка конференција за новинаре са саопштењем за јавност, са позваним учесницима на седницу и члановима Одбора, у централном холу, у Дому Народне скупштине.

Седница је завршена у 13,25 часова.

**Саставни део овог записника чини препис обрађеног тонског снимка, вођен на седници Одбора.**

СЕКРЕТАР ОДБОРА ПРЕДСЕДНИК ОДБОРА

Здравка Ерак мр Милован Дрецун